Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за изменение на Закона за изменение и допълнение на Закона за юридическите лица с нестопанска цел (ДВ, бр. 74 от 2016 г.)

Параграф единствен. В § 25, ал. 1 от Преходните и заключителните разпоредби думите „31 декември 2020 г.“ се заменят с „31 декември 2022 г.“.

Законът е приет от 44-ото Народно събрание на ………..…... 2020 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цвета Караянчева)

М  О  Т  И  В  И

към проекта на Закон за изменение на Закона за изменение и допълнение на Закона за юридическите лица с нестопанска цел 
(ДВ, бр. 74 от 2016 г.)

Причината, която налага приемането на предложения проект на Закон за изменение на Закона за изменение и допълнение на Закона за юридическите лица с нестопанска цел (ДВ, бр. 74 от 2016 г.), е необходимостта от законодателни изменения, с които срокът за пререгистрация на юридическите лица с нестопанска цел в Регистъра на юридическите лица с нестопанска цел, воден от Агенцията по вписванията, да бъде удължен до 31 декември 2022 г. 
Целта на направеното предложение е предотвратяване и ликвидиране на последиците от забавата в пререгистрацията на юридическите лица с нестопанска цел в Регистъра на юридическите лица с нестопанска цел, воден от Агенцията по вписванията, която е резултат от извънредното положение, а впоследствие и от извънредната епидемична обстановка.
В § 25, ал. 1 от Преходните и заключителните разпоредби на Закона за изменение и допълнение на Закона за юридическите лица с нестопанска цел (ДВ, бр. 74 от 2016 г.) е уредена процедурата по пререгистрация на юридическите лица с нестопанска цел от регистрите на юридическите лица с нестопанска цел при окръжните съдилища в Регистъра на юридическите лица с нестопанска цел, воден от Агенцията по вписванията.
Съгласно цитираната разпоредба юридическите лица с нестопанска цел, вписани в Регистъра на юридическите лица с нестопанска цел при окръжните съдилища, са длъжни да подадат заявление за пререгистрация в срок до 31 декември 2020 г.
Към 31 май 2020 г. в Регистъра на юридическите лица с нестопанска цел, воден от Агенцията по вписванията, са пререгистрирани едва 14 506 юридически лица с нестопанска цел. По предварителни данни се очаква  между 30 000 – 35 000 юридически лица с нестопанска цел да се пререгистрират. 
В допълнение следва да се отбележи, че обявеното с Решение на Народното събрание от 13 март 2020 г. извънредно положение, удължено с Решение на Народното събрание от 3 април 2020 до 13 май 2020 г., а впоследствие и обявената с Решение № 25 на Министерския съвет от 14 май 2020 г. извънредна епидемична обстановка, удължавана съответно с РМС № 378 от 12 юни 2020 г., РМС № 418 от 25 юни 2020 г., РМС № 482 от 15 юли 2020 г. и РМС № 525 от 30 юли 2020 г., доведоха до допълнителни затруднения в подаването на заявленията за пререгистрация, които продължават и до днес. 
Същевременно в Закона за мерките и действията по време на извънредното положение, обявено с Решение на Народното събрание от 13 март 2020 г., не е предвидено удължаване на срока за пререгистрация на юридическите лица с нестопанска цел.
Ако понастоящем предвиденият краен срок за подаване на заявленията за пререгистрация не бъде удължен, това би довело до ситуация, в която огромна част от юридическите лица с нестопанска цел не биха изпълнили изискванията на Закона за изменение и допълнение на Закона за юридическите лица с нестопанска цел (ДВ, бр. 74 от 2016 г.) и биха съществували в латентно състояние, тъй като няма да са вписани в регистъра, воден от Агенцията по вписванията, но няма и да бъдат заличени. В допълнение подаването на прекомерно голям брой заявления за пререгистрация, съчетано с големия брой регулярно постъпващи заявления в края на календарната 2020 г., съществено би затруднило и работата на търговския регистър и регистъра на юридическите лица с нестопанска цел и би поставило в риск спазването на установения в чл. 19, ал. 2 от Закона за търговския регистър и регистъра на юридическите лица с нестопанска цел срок. 
Това би довело до увреждане на интересите не само на пререгистриращите се юридическите лица с нестопанска цел, но и на всички субекти, регистрирани в търговския регистър и регистъра на юридическите лица с нестопанска цел, а също така би затруднило в цялост търговския и гражданския оборот в страната.
Очакваните резултати от прилагането на закона са свързани с осигуряване на сигурност в търговския и гражданския оборот на страната и възможност за оптимален достъп на всички юридически лица с нестопанска цел до регистъра на юридическите лица с нестопанска цел, воден от Агенцията по вписванията, с цел изпълнение на изискванията за пререгистрацията им съгласно Закона за изменение и допълнение на Закона за юридическите лица с нестопанска цел (ДВ, бр. 74 от 2016 г.).

На основание § 1а, т. 4 от Допълнителните разпоредби на Закона за нормативните актове глави втора и трета относно изготвянето на оценка на въздействието и провеждането на обществени консултации, с изключение на изискванeто за мотиви по чл. 28, ал. 1 от ЗНА, не се прилагат за проектите на нормативни актове, свързани с предотвратяване и ликвидиране на последиците от форсмажорни обстоятелства, какъвто се явява настоящият законопроект с оглед на гореизложеното обстоятелство, че пререгистрацията на юридическите лица с нестопанска цел бе затруднена от обявеното извънредно положение и впоследствие от извънредната епидемична обстановка.
За прилагане на предложения проект на Закон за изменение на Закона за изменение и допълнение на Закона за юридическите лица с нестопанска цел (ДВ, бр. 74 от 2016 г.) не са необходими допълнителни финансови разходи/трансфери и други плащания. Предложеният проект на акт не води до въздействие върху държавния бюджет. 
Относно съответствието на проектозакона с Конвенцията за защита на правата на човека и основните свободи и с практиката на Европейския съд по правата на човека е изготвена справка от Министерството на правосъдието.
Проектът на Закон за изменение на Закона за изменение и допълнение на Закона за юридическите лица с нестопанска цел (ДВ, 
бр. 74 от 2016 г.) не съдържа разпоредби, транспониращи актове на Европейския съюз, поради което не е приложена таблица за съответствие с правото на Европейския съюз.
Законопроектът не съдържа разпоредби, свързани с въвеждането на регулаторни режими.

МИНИСТЪР-ПРЕДСЕДАТЕЛ:

							(Бойко Борисов)

Р е п у б л и к а   б ъ л г а р и я
МИНИСТЕРСКИ СЪВЕТ

№……….………………….		
…………………. 2020 г.	ДО

ПРЕДСЕДАТЕЛЯ НА 
НАРОДНОТО СЪБРАНИЕ

г-жа ЦВЕТА КАРАЯНЧЕВА

УВАЖАЕМА ГОСПОЖО КАРАЯНЧЕВА,

На основание чл. 87, ал. 1 от Конституцията на Република България изпращам Ви одобрения с Решение ................... на Министерския съвет от 2020 г. проект на Закон за изменение на Закона за изменение и допълнение на Закона за юридическите лица с нестопанска цел.

Приложения: 
1. Мотиви към проекта на Закон за изменение на Закона за изменение и допълнение на Закона за юридическите лица с нестопанска цел.
2. Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.

МИНИСТЪР-ПРЕДСЕДАТЕЛ:

							(Бойко Борисов)